Nagy áramlású oxigénnel végzett terápia az intenzív osztály keretein kívül alkalmazva: lehetőség a gépi lélegeztetés késleltetésére vagy elkerülésére COVID–19-ben
Authors: Béres András , Orbán Katalin , Szinku Zsolt , Kövér György , Szabó Krisztina , Papp Erzsébet , Fogas János 
Published: November 2022

Összefoglaló.
Bevezetés és célkitűzés: Szakirodalmi adatok a súlyos lefolyású
COVID–19 terápiájában a noninvazív megoldások előnyét jelezték a prompt invazív
megoldásokhoz képest. A COVID–19-pandémia drámai helyzetében felmerült a nagy
áramlású oxigénnel (HFO) végzett terápia alkalmazásának létjogosultsága az
intenzív terápiás osztály (ITO) keretein kívül. A szerzők a súlyos hypoxiával
érkező páciensek számára a „high-flow” kezelés legjobb orvosi gyakorlatát
keresték. Módszer: Áttekintették a COVID–19-pandémia első három
hullámában a Somogy Megyei Kaposi Mór Oktató Kórház Infektológiai Osztályán
HFO-val kezelt páciensek dokumentációját (n = 193). Nemparaméteres statisztikai
módszerekkel elemezték a HFO-kezelés előtt és alatt mért
oxigénszaturáció-értékeket, a HFO-kezeléssel töltött napok számát és az egyes
páciensek kórlefolyásának kimenetelét: a hazabocsátást, az ITO-ra áthelyezést
vagy a halálozást mint három lehetséges végpontot megjelölve. Külön értékelték a
harmadik hullám időszakát (a standard terápia ekkorra kialakult).
Eredmények: A járvány előrehaladtával a MET- (Medical
Emergency Team) rendszer igénybevétele 811%-ra emelkedett, a HFO-készülékek
száma 567%-kal nőtt. A COVID–19-protokoll szerinti kezelés mellett HFO-terápiára
szoruló páciensek 18,7%-a invazív megoldást elkerülve, gyógyultan távozhatott,
optimális terhelés és szakmai tapasztalat mellett ez az arány elérte a 36%-ot
is. A hazabocsátható páciensek csoportjában a kezdeti szaturációk medián értéke
78%, a teljes HFO-kezelés ideje 8,5 nap volt. A páciensek 1%-ában
pneumothoraxot, pneumomediastinumot észleltek. A végül közvetlenül
hazabocsátható, illetve ITO-ra került páciensek kezdeti
oxigénszaturáció-értékének különbsége nem bizonyult szignifikánsnak.
Következtetés: A jelen közlemény is alátámasztja, hogy a
kezdeti alacsony szaturációérték önmagában nem jelenti az invazív beavatkozás
létjogosultságát ebben a kórképben. „High-flow” kezeléseket az intenzíves
kezelés előszobájaként nem intenzíves szakemberek is végezhetnek
COVID–19-betegekben, rendszeres intenzíves konzultáció mellett, hogy a
HFO-kezelés melletti rosszabbodás minél inkább felfedezhető legyen. Orv Hetil.
2022; 163(7): 254–266.

Summary.
Introduction and objectives: Previous studies have shown the
advantage of non-invasive over prompt invasive approaches in the treatment of
patients with severe COVID-19. The dramatic situation of the pandemic raised the
legitimacy of using high-flow oxygen therapy (HFO) outside the intensive care
unit (ICU). The authors investigated ways of its best practice.
Method: They retrospectively analysed documentation of
patients receiving HFO in the first three waves of the pandemic on the
Infectious Diseases’ Ward (n = 193), to record oxygen saturation levels before
and during HFO, number of treatment days. Discharge at home, transfer to
intensive care unit and death were chosen as the three possible endpoints. The
period of the third wave (standard therapy established) was analysed separately.
Results: As the pandemic progressed, the usage of MET
(Medical Emergency Team) grew to 811%, the number of HFO devices grew by 567%.
With concomitant standard COVID-19 therapy, 18.7% of the patients requiring HFO
could be discharged home, avoiding invasive solutions. With optimal workload and
experience, this ratio reached 36%. Among patients later discharged home, the
median oxygen saturation before HFO was 78%, the total time with HFO was 8,5
days. The occurrence of pneumothorax or pneumomediastinum was 1%. The difference
in oxygen saturation before HFO between the patients later discharged home and
those transferred to ICU was not significant. Conclusion: The
results support the assumption that low oxygen saturation at admission does not
inevitably require invasive intervention in COVID-19 patients, high-flow oxygen
therapy can also be performed by non-ICU professionals as ante-room to the ICU,
under regular supervision by ICU experts, so that the deterioriation of the
patients’ condition is discovered appropriately. Orv Hetil. 2022; 163(7):
254–266.